ส่วนที่ 1

ข้อมูลสรุป

บริษัท ซีเอ็ดยูเคชั่น จำกัด (มหาชน) ดำเนินธุรกิจผลิตหนังสือและวารสารเชิงวิชาการ
เพื่อพัฒนาความรู้ความสามารถของคนไทย ในทิศทางที่เป็นประโยชน์ต่อการพัฒนาประเทศ
รับจัดจำหน่ายหนังสือทั้งที่ผลิตเอง และหนังสือจากสำนักพิมพ์อื่น นอกจากนี้ บริษัทฯ
ยังเป็นผู้ดำเนินงานร้านหนังสือ ซีเอ็ดบุ๊คเซ็นเตอร์ และร้านในเครือข่าย ซึ่งประกอบด้วย ร้าน
Book Variety ร้านเครือข่ายซีเอ็ดบุ๊คเซ็นเตอร์ ศูนย์หนังสือมหาวิทยาลัยหลายแห่งที่บริษัทฯ
เป็นผู้บริหารเอง และจุดขายย่อย ทั้งในกรุงเทพฯ และต่างจังหวัด
โดยเป็นร้านหนังสือที่มียอดขายมากที่สุดในประเทศไทย และมีรายได้รวมจากส่วนค้าปลีกนี้ประมาณ
82% ของรายได้รวมทั้งหมดของบริษัทฯ

ในปี พ.ศ. 2551 บริษัทฯ ได้รับผลกระทบจากภาวะเศรษฐกิจภายในประเทศที่ชะลอตัวลง
จากการส่งผลของวิกฤติเศรษฐกิจโลกที่เกิดขึ้นจากประเทศสหรัฐอเมริกาอย่างหลีกเลี่ยงไม่ได้
และจากการแข่งขันของธุรกิจค้าปลีกด้วยกันเอง

นอกจากผลกระทบดังกล่าวแล้ว บริษัทฯ
ยังต้องเผชิญกับปัญหาความไม่สงบทางการเมืองภายในประเทศ
ที่ทวีความรุนแรงมากยิ่งขึ้นในช่วงไตรมาสที่ 4 จากการปิดสนามบินสุวรรณภูมิ และดอนเมือง
ที่ส่งผลต่อความเชื่อมั่นของนักลงทุน และกระทบกับหลายภาคอุตสาหกรรม
ซึ่งเป็นเหตุให้กำลังการซื้อของผู้บริโภคลดลงอย่างชัดเจน
และกระทบต่อภาพรวมของธุรกิจค้าปลีกอย่างรุนแรง
ซึ่งจะเห็นได้จากการที่ยอดขายในเดือนธันวาคมลดลงอย่างมากผิดปกติ

แต่จากความพร้อมและภูมิคุ้มกันในการรับมือกับภาวะดังกล่าว จึงทำให้บริษัทฯ
ยังสามารถประคองตนเองและรักษาระดับการเติบโตไว้ได้

สำหรับบริษัทฯ เองยังคงเชื่อมั่นว่าธุรกิจหนังสือยังสามารถขยายตัวได้อยู่ จึงยังเปิดสาขาใหม่ๆ
เพิ่มขึ้นอย่างต่อเนื่องในศูนย์การค้า และในรูปแบบต่างๆ ของโมเดิร์นเทรด
ซึ่งอยู่ในช่วงของการขยายสาขาเพิ่มขึ้นอย่างรวดเร็ว เพื่อรองรับการเติบโตในอนาคตเช่นเดียวกัน
ดังนั้น ในปี พ.ศ. 2551 บริษัทฯ จึงมียอดขายที่เติบโตเพิ่มขึ้น
ส่วนใหญ่มาจากการเพิ่มขึ้นของสาขาเปิดใหม่ที่เพิ่มขึ้นอย่างมากถึง 52 สาขาในปี พ.ศ. 2550
และจากการเปิดสาขาใหม่ในปี พ.ศ. 2551 อีก 49 สาขา
รวมทั้งมีรายได้เพิ่มขึ้นจากธุรกิจรับจัดจำหน่าย ที่มีอัตราการเติบโตอย่างน่าพึงพอใจ

ปี พ.ศ. 2551 บริษัทฯ มีผลการดำเนินงานที่สำคัญดังนี้

-   บริษัทฯ มีรายได้รวมสำหรับ ปี พ.ศ. 2551 เป็นเงิน 4,423.00 ล้านบาท
    หรือเติบโตสูงขึ้นกว่างวดเดียวกันของปีก่อน 11.99% โดยในจำนวนนี้เป็นรายได้จากการขาย
    4,370.00 ล้านบาท หรือเติบโตสูงขึ้น 12.10%

-   บริษัทฯ มีกำไรสุทธิ สำหรับปี พ.ศ. 2551 เป็นเงิน 194.63 ล้านบาท
    เพิ่มขึ้นจากงวดเดียวกันของปีก่อน 5.89%

-   ในปี พ.ศ. 2551 บริษัทฯ ได้เปิดสาขาของร้านซีเอ็ดบุ๊คเซ็นเตอร์ เพิ่มขึ้นจำนวน 49 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม พ.ศ. 2551 ทั้งสิ้น 303 สาขา
    และจุดขายย่อยทั้งสิ้นที่ยังเปิดดำเนินการอยู่จำนวน 37 จุดขาย

ที่ประชุมคณะกรรมการบริษัทฯ มีมติอนุมัติและเห็นสมควรนำเสนอที่ประชุมสามัญผู้ถือหุ้นประจำปี
พิจารณาจ่ายเงินปันผลประจำปี สำหรับผลการดำเนินงานปี พ.ศ. 2551 ในอัตราหุ้นละ 0.59 บาท
จำนวนหุ้น 323,921,130 หุ้น
จากกำไรสุทธิหลังหักภาษีเงินได้นิติบุคคลของงบการเงินที่แสดงเงินลงทุนตามวิธีส่วนได้เสีย
ซึ่งบริษัทฯ ได้จ่ายเงินปันผลระหว่างกาลไปแล้ว 3 ไตรมาส ไตรมาสละ 0.10 บาท รวมเป็น
0.30 บาท ดังนั้นบริษัทฯ จึงจะจ่ายเงินปันผลเพิ่มเติมในงวดนี้ในอัตราหุ้นละ 0.29 บาท จำนวนหุ้น
323,921,130 หุ้น เนื่องจากบริษัทฯ มีความสามารถในการทำกำไรอย่างต่อเนื่อง และบริษัทฯ
มีสภาพคล่องสูง โดยกำหนดรายชื่อผู้ถือหุ้นที่มีสิทธิได้รับเงินปันผลดังกล่าว ในวันศุกร์ที่ 15 พฤษภาคม
พ.ศ. 2552 และให้รวบรวมรายชื่อตามมาตรา 225
ของพระราชบัญญัติหลักทรัพย์และตลาดหลักทรัพย์ โดยวิธีปิดสมุดทะเบียนพักการโอนหุ้นในวันจันทร์ที่
18 พฤษภาคม พ.ศ. 2552 และมีกำหนดจ่ายเงินปันผลในวันพฤหัสบดีที่ 28 พฤษภาคม พ.ศ. 2552

จากการที่บริษัทฯ ให้ความสำคัญต่อการพัฒนาการกำกับดูแลกิจการที่ดีมาโดยตลอด
ได้ส่งผลสะท้อนในปี พ.ศ. 2551 ดังนี้

-   ได้รับการประกาศผลรายงานการประเมินการกำกับดูแลกิจการของบริษัทจดทะเบียนในตลาดหลักทรัพย์
    ประจำปี พ.ศ. 2551 (Corporate Governance Report of Thai Listed
    Companies 2008) ว่าอยู่ในระดับ “ดีเลิศ” (5 ดาว)
    ซึ่งจัดโดยสมาคมส่งเสริมสถาบันกรรมการบริษัทไทย (IOD) จากจำนวนบริษัทจดทะเบียน 448
    บริษัทที่ได้รับการประเมินครั้งนี้ มีบริษัทจดทะเบียนที่อยู่ในระดับ “ดีเลิศ” (5 ดาว) ทั้งสิ้น 22
    บริษัท โดยบริษัทฯ เป็น 1 ใน 6 บริษัทที่ได้รับรางวัลที่มีขนาด Medium Cap และ Small
    Cap นอกจากนั้น จะเป็นบริษัทที่อยู่ในกลุ่ม SET100

-   ได้รับรางวัล Best Shareholder Treatment Awards 2008
    (รางวัลบริษัทจดทะเบียนยอดเยี่ยมในการดูแลผู้ถือหุ้น) จากการจัดงานมอบรางวัลโดย บริษัท
    ศูนย์รับฝากหลักทรัพย์ (ประเทศไทย) จำกัด
    ด้วยความร่วมมือจากตลาดหลักทรัพย์แห่งประเทศไทย สมาคมส่งเสริมผู้ลงทุนไทย
    สมาคมบริษัทจดทะเบียนไทย และชมรมนักลงทุนสัมพันธ์
    มีบริษัทจดทะเบียนที่ได้รับรางวัลนี้ทั้งหมด 6 บริษัท โดยบริษัทฯ เป็นบริษัทนอก SET100
    เพียงบริษัทเดียวที่ได้รับรางวัล นอกนั้นอีก 4 บริษัทเป็นบริษัทในกลุ่ม SET50 และอีก 1
    บริษัทอยู่ในกลุ่ม SET100 (ที่ไม่อยู่ในกลุ่ม SET50)

-   ได้รับการคัดเลือกให้เป็นผู้เข้าชิงรอบสุดท้าย (Finalist) 1 ใน 3 บริษัทของกลุ่ม SET
    (ที่เหลือจาก SET100) เพื่อเข้าชิงรางวัล IR Excellence Awards 2008
    (รางวัลบริษัทจดทะเบียนดีเด่นด้านนักลงทุนสัมพันธ์) ซึ่งเป็นส่วนหนึ่งของการให้รางวัล SET
    Awards 2008 ซึ่งจัดโดยตลาดหลักทรัพย์แห่งประเทศไทย ร่วมกับวารสารการเงินธนาคาร

-   ได้รับการคัดเลือกให้เป็นผู้เข้าชิงรอบสุดท้าย (Finalist) 1 ใน 10 บริษัท
    เพื่อเข้าชิงรางวัล Corporate Social Responsibilities Awards 2008
    (รางวัลบริษัทจดทะเบียนดีเด่นในการดำเนินธุรกิจอย่างรับผิดชอบต่อสังคมและสิ่งแวดล้อม)
    ซึ่งเป็นส่วนหนึ่งของการให้รางวัล SET Awards 2008
    ซึ่งจัดโดยตลาดหลักทรัพย์แห่งประเทศไทย ร่วมกับวารสารการเงินธนาคาร โดยบริษัทฯ
    เป็นบริษัทนอก SET100 เพียงรายเดียวใน 10
    บริษัทที่ได้รับคัดเลือกให้เป็นผู้เข้าชิงรางวัลรอบสุดท้าย (Finalist) ส่วนอีก 9 บริษัทที่เหลือ
    เป็นบริษัทในกลุ่ม SET50 จำนวน 8 บริษัท และอยู่ในกลุ่ม SET100 (ที่ไม่อยู่ในกลุ่ม SET50)
    จำนวน 1 บริษัท

-   ได้รับการประเมินจาก สำนักงานคณะกรรมการกำกับหลักทรัพย์และตลาดหลักทรัพย์ (กลต.)
    ร่วมกับสมาคมบริษัทจดทะเบียน และสมาคมส่งเสริมผู้ลงทุนไทย
    ในเรื่องการจัดการประชุมผู้ถือหุ้นสามัญ (AGM) ประจำปี พ.ศ. 2551 และ 2550
    อยู่ในเกณฑ์ “ดีเยี่ยม” ติดต่อกัน 2 ปีซ้อน โดยอยู่ในกลุ่มบริษัทที่ได้คะแนนตั้งแต่ 100
    คะแนนขึ้นไป (คะแนนเต็มปกติ คือ 100 แต่มีโอกาสได้โบนัสพิเศษอีกไม่เกิน 10
    คะแนนสูงสุดรวมโบนัสจึงเป็น 110 คะแนน) ซึ่งได้รับการยกย่องให้เป็นบริษัทตัวอย่างที่ดี จาก
    กลต. โดยการประเมินการจัดการประชุมผู้ถือหุ้น
    มีวัตถุประสงค์เพื่อให้บริษัทจดทะเบียนได้ตระหนักถึงสิทธิของผู้ถือหุ้นและหลักบรรษัทภิบาลที่ดี  

  ในปี พ.ศ. 2551 ได้คะแนน 107.50 (คะแนนสูงสุดรวมโบนัสเป็น 110 คะแนน) เป็น 1 ใน
  74 บริษัทที่ได้รับการยกย่องให้เป็นตัวอย่างที่ดีจาก กลต. จากบริษัทที่ได้รับการประเมินทั้งหมด
  486 บริษัท

  ในปี พ.ศ. 2550 ได้คะแนน 103.75 (คะแนนสูงสุดรวมโบนัสเป็น 110 คะแนน) เป็น 1 ใน
  19 บริษัทที่ได้รับการยกย่องให้เป็นตัวอย่างที่ดีจาก กลต. จากบริษัทที่ได้รับการประเมินทั้งหมด
  460 บริษัท

  การได้รับการประเมินดีเยี่ยมเช่นนี้ สะท้อนถึงการจัดการประชุมที่เป็นไปตามหลักบรรษัท- ภิบาล
   โปร่งใส และยังเปิดโอกาสให้ผู้ถือหุ้นซักถามได้เต็มที่จนหมดคำถาม

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจซื้อหลักทรัพย์)